**Občina Bled**

**Cesta svobode 13**

**4260 Bled**

**E-mail:** **obcina@bled.si**

Spoštovani!

Društvo za varstvo naravne in kulturne dediščine Bleda z okolico – (skrajšano »Spoštujmo Bled«) glede na vse slabše stanje Blejskega jezera (pojav organskega onesnaženja, cvetenje alg, cianobakterij) naproša Občino Bled, da odgovori na naslednja vprašanja:

1. **Kaj konkretno načrtuje Občina Bled za zaščito in izboljšanje stanja jezera v tem mandatu (navedite vse planirane aktivnosti v tem obdobju)?**
* *Občina Bled je na območju središča Bleda v večji meri že zgradila ločen kanalizacijski sistem, skupaj z novim črpališčem pri Kazini Bled, iz katerega se bodo prečrpavale fekalne vode preko tlačnega voda na obstoječi fekalni kanal na območju Dindola, ki poteka izven jezerske sklede. Izgradnja tlačnega fekalnega voda je poleg zagotovljenih finančnih sredstev v višini pribl. 1 mil EUR vezana tudi na večmesečno popolno zaporo obstoječe državne (Ljubljanske) ceste od Grand hotela Toplice do semaforiziranega križišča pri Hotelu Krim. OIzvedba je tako vezana bodisi na dokončno izgradnjo Južne razbremenilne ceste (najhitreje v letu 2023) bodisi na začasno (delno) preusmeritev tranzitnega prometa proti Bohinju okoli jezera ali preko Jezerske promenade pod občino.*
* *Gradnja ločenega sistema odvajanja in čiščenja odpadnih voda na območju Ožjega središča Bled se bo nadaljevala v letu 2019 od Festivalne dvorane do Prešernove ceste (3 kraki).*
* *V letu 2018 je bilo pridobljeno gradbeno dovoljenje za izgradnjo kanalizacijskega sistema na območju Mala Zaka- Za gradom, gradnja  fekalnega kanalizacijskega sistema pa se je pričela pred dnevi, predviden zaključek gradnje je v letu 2020. Na obravnavanem območju še ni zgrajena javna kanalizacija, zato imajo nekateri objekti že male čistilne naprave, ostale  odpadne vode na območju naselja pa se zbirajo v greznicah. Z izgradnjo kanalizacijskega sistema  bodo  opuščene vse greznice.*
* *Na področju prometa se s potopnimi stebrički v letu 2019 zapira Veslaška promenada, ukinja se večji del parkiranja tik ob jezeru, v času poletne turistične sezone se bo selektivno zapirala tudi cesta skozi Veliko Zako mimo kampa.*
* *V naslednjih letih sledijo še drugi ukrepi na področju izpopolnjevanja kanalizacijskega sistema in umikanja prometa, vse skladno z pristojnostmi, ki jih ima občina na teh področjih.*

**2.Navedite vse aktivnosti, ki se nanašajo na izboljšanje kanalizacijskega sistema v pojezerju, ureditev obale in prometa v neposredni bližini jezera, pri tem pa navedite tudi višino sredstev, ki ste jih za to namenili?**

* *Glavni ukrepi so navedeni pri točki 1.*
* *Med drugim pa je bil v letu 2018 izboljšan tudi obvod kanalizacijskega sistema vzdolž Jezernice.*

*Višina sredstev za izvedbo navedenih investicij je pribl. 3 mio EUR.*

**3.Kakšno je stanje kanalizacije ob jezeru, kateri objekti ob obali še niso priključeni na njo ter kakšno je stanje natege, kot tudi kdaj je bil opravljen zadnji strokovni ogled delovanja natege in kakšni so rezultati ogleda?**

*Kanalizacijski sistem , ki poteka ob jezeru v smeri iz Bleda proti Mlinem tako imenovani M- kanalje mešan sistem. Po kanalu tečejo fekalne vode, padavinske vode ter zaledne in izvirske vode. Priključenih ni nekaj objektov od Vile Bled do Velike Zake, v Mali Zaki se ravnokar gradi nov javni kanal.*

*Stanje natege nam ni poznano, vendar po zagotovilih Direkcije RS za vode oz. njenega koncesionarja družbe VGP Kranj, normalno deluje.*

**4.Kje Občina Bled vidi svojo vlogo pri sanaciji stanja in izboljšanja kvalitete jezerske vode? Kaj bo občina glede tega storila v relaciji do države v tem mandatu?**

*Pristojnosti občine so na področju kanalizacije in prometa po občinskih javnih cestah. Prav tako ima občina že v letu 2019 zagotovljena sredstva za utrjevanje najbolj kritičnih predelov obale, ki so v njeni lasti.*

*Državi bomo podali pobudo za sodelovanje pri sanaciji poškodovanih delov obale, za podroben pregled delovanja natege in spremembe ribiško-gojitvenega načrta. Eden ključnih ukrepov pa bo zagotovo preusmeritev tranzitnega prometa z državne ceste ob jezeru na Južno razbremenilno cesto.*

* 1. **Leta 2012 je bila že delno izdelana študija predloga za pripravo podrobnejšega načrta upravljanja voda za Blejsko jezero. Zakaj do danes še ni prišlo do uresničitve zadanih nalog?**

*Po neuradnih informacijah zaradi neusklajenosti med državnimi nosilci urejanja prostora oz. upravljanja z vodami. V pripravo izhodišč smo bili vključeni na občini in celo predlagali pridobivanje evropskih sredstev na tej osnovi, vendar za naša prizadevanja nismo dobili ustrezne podpore.*

* 1. **Kakšno je stališče občine do vse večje pozidave pojezerja, kot tudi do intenzivnega kmetovanja v tem območju, kot tudi gnojenja njiv in travnikov v pojezerju in kakšne ukrepe namerava izvesti v tem obdobju?**

*Območja in dopustnost pozidav je določena z občinskim prostorskim načrtom in je ustrezno omejujoča, vsaj v najožjem priobalnem pasu.*

*S pomočjo strokovnjakov s področja kmetijstva pa skušamo vplivati na bolj pozitivne kmetijske prakse. Že nekaj let npr. kmetom z Bleda in Gorij brezplačno delimo preparate za razsmrajevanje gnojnice.*

* 1. **Ali nameravate za izboljšanje stanja speljati izvire, potoke, ki so sedaj žal speljani drugam ali v kanalizacijo, nazaj v jezero? Če da, katere in kdaj?**

*Seveda, čim več, ko dobimo ustrezna soglasja DRSV (upravljavec vodnih teles) in ARSO (nadzor nad kakovostjo voda).*

* 1. **Kako oziroma s kakšnimi ukrepi boste preprečili dotok nečistih odplak (predvsem v času večjih nalivov) v jezero?**

*Z izgradnjo ločenega sistema odvajanja odpadnih in padavinskih voda.*

* 1. **S kakšnimi ukrepi bo občina preprečila kopanje izven urejenih kopališč, zagotovila zmanjšanje vnosa kemičnih snovi (predvsem fosforja in dušika), krmljenje krapov in rac itd.?**

*Predvsem s preventivnim delovanjem. Pristojnosti občin so namreč na teh področjih precej omejene.*

* 1. **Navedite vse normativne ukrepe (različne odloke ipd.) s katerimi nameravate v tem mandatu zaščititi in izboljšati stanje jezera.**

*Spremembe in dopolnitve odlokov o urejanju cestnega prometa, o javnem redu in miru ter plovbnem režimu na Blejskem jezeru.*

* 1. **Kaj načrtujete za letošnjo turistično sezono, ko se povečajo tudi »pritiski« na jezero, da bi preprečili onesnaženje, ki se je dogodilo v letu 2018 (poslabšanje kvalitete jezerske vode, nepravilno delovanje čistilne naprave, izliv fekalij v Savo Dolinko ipd.)?**

*Več preventivnega delovanja in strožji nadzor.*

Prosimo vas, da nam odgovore posredujete v čim krajšem času oziroma vsaj v zakonskem roku.

Bled,13. 3. 2019

Predsednik društva:Srečko Kunčič